登慈雲閣示齡叟月嶠
作者：陳著
朝代：宋

paragraphs: 人間何處無春風，春風好處山林中。
我與齡叟心事通，去年雪外來共松鑪紅。
梅花窗下今日還相逢，鏗然者誰敲竹筇。
吾友月嶠勤相從，拍手一笑意氣同。
各饌所有留從容，叢盤簇豆異味重。
傾壺倒榼新篘濃，瀹我以茶鼎之芳茸。
戰我以詩筆之銛鋒，浮生誰能百歲終。
世變翕忽雲飛空，烏輪無情已下舂。
白鳥翩翩投前峯，歸興浩浩舞而東，醉中無語可謝兩主翁。